พงศ์สรร ยอดเมืองเจริญคีย์แมนอนุพันธุ์ บล.บัวหลวง
&#8220;พงศ์สรร ยอดเมืองเจริญ&#8221; ผู้ช่วยผู้จัดการอาวุโส ฝ่ายธุรกิจอนุพันธ์ บริษัทหลักทรัพย์ (บล.) บัวหลวง วัย 29 ปี ทำงานใน บล.แห่งนี้มาตั้งแต่เดือน พ.ค. 2554 เข้ามาพร้อมกับ &#8220;วีรศักดิ์ นิ่มขุนทด&#8221; ผู้จัดการฝ่ายธุรกิจอนุพันธ์ และมีส่วนสำคัญในการผลักดันให้ส่วนแบ่งการตลาดใบสำคัญแสดงสิทธิอนุพันธ์ในหุ้นสามัญ (DW) ของ บล.บัวหลวง แซง บล.เคจีไอ (ประเทศไทย) ขึ้นมาเป็นเบอร์ 1 ในปัจจุบัน ในส่วนแบ่งการตลาดด้านการซื้อขายกว่า 80% ของทั้งระบบ โดยครองอันดับ 1 มาตั้งแต่เดือน ส.ค. 2554
1 ส.ค. 2555

“พงศ์สรร ยอดเมืองเจริญ” ผู้ช่วยผู้จัดการอาวุโส ฝ่ายธุรกิจอนุพันธ์ บริษัทหลักทรัพย์ (บล.) บัวหลวง วัย 29 ปี ทำงานใน บล.แห่งนี้มาตั้งแต่เดือน พ.ค. 2554 เข้ามาพร้อมกับ “วีรศักดิ์ นิ่มขุนทด” ผู้จัดการฝ่ายธุรกิจอนุพันธ์ และมีส่วนสำคัญในการผลักดันให้ส่วนแบ่งการตลาดใบสำคัญแสดงสิทธิอนุพันธ์ในหุ้นสามัญ (DW) ของ บล.บัวหลวง แซง บล.เคจีไอ (ประเทศไทย) ขึ้นมาเป็นเบอร์ 1 ในปัจจุบัน ในส่วนแบ่งการตลาดด้านการซื้อขายกว่า 80% ของทั้งระบบ โดยครองอันดับ 1 มาตั้งแต่เดือน ส.ค. 2554
งานแรกของเขาคือการออก DW 16 ตัวที่ซื้อขายประมาณต้นเดือน ก.ค. 2554 และ DW ชุดนี้เองที่ทำให้ บล.บัวหลวง แซงหน้า บล.เคจีไอ (ประเทศไทย) ขึ้นครองอันดับ 1 ประกอบด้วย BANP01CA, BAY01CA, CPF01CA, CPAL01CA, LH01CA, PTT01CA SSI01CA, THAI01CA, BANP01PA, BAYPA, CPF01PA, CPAL01PA, LH01PA, PTT01PA, SSI01PA และ THAI01PB
“เราครองส่วนแบ่งการตลาดอันดับ 1 มาตลอดได้เพราะมีการดูแลสภาพคล่องในการซื้อขาย มีหุ้นอ้างอิง DW เยอะ และออก DW ครอบคลุมกลุ่มหุ้นทั้งอุตสาหกรรม ราคา DW ต้องวิ่งตามหุ้นอ้างอิงที่ทำให้สามารถทำกำไรได้ทันทีที่หุ้นแม่วิ่ง”
เขาเล่าว่า ใช้เวลา 1 เดือน คุยกับผู้บริหารก่อนออก DW ชุดนี้ โดยมีจุดมุ่งหมายออกให้ครอบคลุมเพื่อให้นักลงทุนมีทางเลือก
จนกระทั่งปัจจุบัน บล.บัวหลวง มี DW ที่ซื้อขายบนกระดานหุ้น 86 ตัว มีทั้ง CALL และ PUT และ 41 หุ้นอ้างอิง นอกจากนั้นมีบทวิเคราะห์ที่เป็นดัชนีชี้นำการลงทุนให้นักลงทุนได้ครอบคลุมเปรียบเทียบ DW ของโบรกเกอร์อื่น
ปัจจุบัน โบรกเกอร์ที่มีผลิตภัณฑ์ DW มีทั้งหมด 7 บริษัท โดยนอกจาก บล.บัวหลวง แล้วยังมี บล.เคจีไอ (ประเทศไทย) บล.คันทรี่กรุ๊ป บล.ภัทร บล.เอเซีย พลัส บล.เคที ซีมิโก้ บล.เมย์แบงก์ กิมเอ็ง (ประเทศไทย) และ บล.ธนชาต
“พงศ์สรร” จบมัธยมศึกษาตอนปลายที่โรงเรียนสวนกุหลาบวิทยาลัย ปริญญาตรี วิศวกรรมศาสตร์ จุฬาลงกรณ์มหาวิทยาลัย และปริญญาโทด้านบริหารความเสี่ยงทางการเงิน จากมหาวิทยาลัยรีดดิง สหราชอาณาจักร
“ใจจริงผมชอบคำนวณมากกว่าออกแบบ ตอนจบปริญญาตรีเคยทำงานที่บริษัท ปูนซิเมนต์ไทย เป็นวิศวกรสิ่งแวดล้อม ทำหน้าที่ออกแบบโครงสร้างระบบบำบัดน้ำเสีย และต่อปริญญาโทด้านบริหารความเสี่ยงทางการเงิน เพราะตอนนั้นยังมีการขาดผู้ที่มีความรู้ด้านนี้ ตอนผมจบปริญญาโทอายุ 25 ปี ไปสมัครที่ธนาคารแห่งประเทศไทยหรือแบงก์ชาติ คนเรียนด้านนี้ 3 คน ไปสมัครเขารับหมดเลย”
ทำงานที่แบงก์ชาติได้ 3 ปี ในฐานะผู้ตรวจสอบสถาบันการเงิน และเจ้าหน้าที่ลงทุน ต่อมาลาออกมาเป็นผู้ช่วยผู้จัดการ ฝ่ายธุรกิจอนุพันธ์ที่ บล.บัวหลวง
“ส่วนตัวผมชอบลงทุนอยู่แล้ว ช่วยดูพอร์ตการลงทุนให้คุณพ่อกับคุณแม่ทั้งหุ้นและตราสารอนุพันธ์อย่าง DW ผมก็ชอบลงทุนมาก่อน สนใจมาก เคยคิดเล่นๆ ว่าถ้าได้ออก DW เองก็ดี ตอนเป็นนักลงทุนคิดว่าทำไมมี DW ให้เล่นน้อย”
เมื่อสบโอกาสที่ บล.บัวหลวง เปิดรับสมัครเขาจึงตัดสินใจเข้ามาสมัครงานทันที และเมื่อทำงานที่นี่ได้ไม่ถึงปี ต้นปี 2555 เมื่อผลงาน DW ของเขาประสบความสำเร็จ จึงได้รับการแต่งตั้งเป็นผู้ช่วยผู้จัดการอาวุโส ฝ่ายธุรกิจอนุพันธ์ที่นี่ทันที
เขาเล่าว่า มีคู่แข่งขันเพิ่มขึ้นเรื่อยๆ ขณะนี้มีโบรกเกอร์ที่กำลังจะออก DW มาอีก คือ บล.แมคควอรี บล.ไทยพาณิชย์ และ บล.กสิกรไทย
อย่างไรก็ตาม สิ้นปีนี้ บล.บัวหลวง อยากจะมี DW ทั้งหมด 110 ตัว จากที่ออกไปแล้ว 87-90 ตัว และมีแนวโน้มว่า บล.แห่งนี้จะเพิ่มเป้าหมายการออก DW เป็น 190 ตัว หากปลายเดือน ก.ย.นี้ ตลาดหลักทรัพย์แห่งประเทศไทยอนุมัติให้ออก DW ครอบคลุมไปถึง SET 100 จากปัจจุบันออกได้แค่หุ้นในกลุ่ม SET 50
“พงศ์สรร” เป็นลูกชายคนที่ 3 ของครอบครัว ที่คุณพ่อเป็นที่ปรึกษาบริษัทและคุณแม่เป็นนักธุรกิจค้าส่งข้าว พี่ชายคนโต “พงศ์พันธ์” เป็นโฆษกกระทรวงพาณิชย์ คนที่ 2 “สรรสิริ” เป็นผู้จัดการอาวุโสด้านแบรนด์บริษัทโฆษณา และน้องชายคนสุดท้อง “พงศ์พล” กำลังเรียนต่อที่สหรัฐ
ยามว่างของหนุ่มโสด ชอบกิจกรรมยามว่างค่อนข้างเรียบง่าย ทั้งตีแบดมินตันและว่ายน้ำ ดูหนัง โยนโบว์ลิงกับเพื่อนๆ